## L’Espai d’Art Contemporani de Castelló inaugura l’exposició ‘Todo al rojo’, de Fotolateras

*** El col·lectiu Fotolateras, format per Lola Barcia Albacar i Marinela Forcadell Breva, ha realitzat obra de nova creació per a l’EACC
* L’exposició, que s’inaugura el divendres 17 de gener a les 19:00 hores, inclourà diverses intervencions musicals**

L’Espai d’Art Contemporani de Castelló, espai propi de l’Institut Valencià de Cultura (IVC), inaugura el divendres 17 de gener a les 19.00 hores l’exposició ‘Todo al rojo’, a càrrec de Fotolateras.

El grup, format per Lola Barcia Albacar i Marinela Forcadell Breva, és conegut per la seua trajectòria artística a través de la fotografia estenopeica. A manera de quadern de viatge, mostren en l’EACC una instal·lació amb obres de nova creació produïdes per a l’Espai.

L’espai expositiu presenta tres noves obres de Fotolateras: ‘Todo al rojo’ (2025), una gran instal·lació audiovisual formada per 8 videoprojeccions sincronitzades de manera rítmica i intuïtiva; una peça escultòrica, ‘Això no és una llanda’ (2025), que mostra la seua col·lecció personal de llandes emprades al llarg de la seua carrera; i una ‘Incubadora d’Imatge’ (2025), que es constituïx com a espai de revelatge a la disposició del públic perquè este participe en la generació d’una nova peça.

Una de les característiques de la creació de Fotolateras és que la majoria de les seues ferramentes de treball s’adquirixen en supermercats o ferreteries. El grup artístic busca fer un art popular que traspasse la idea de ser un simple objecte per a observar. En els seus plantejaments, l’afany divulgatiu és tan important com la mateixa obra.

L’acte d’inauguració tindrà lloc el divendres 17 de gener a les 19:00 hores. A partir de les 20:00 hores, el Col·lectiu d’Improvisació Musical de Castelló, amb la col·laboració de Lucía Martínez, farà una intervenció musical. A partir de les 21:00 hores començarà un DJ set amb Rafa Cervera.

L’exposició, que es pot vore fins al 18 de maig, compta amb la col·laboració d’Illy Café i Cerveza Turia.

**Activitats paral·leles a l’exposició**

L’Espai d’Art Contemporani de Castelló continua celebrant el 25 aniversari de la seua inauguració amb una completa agenda d’activitats que complementen cada una de les exposicions.

En esta ocasió, l’EACC presenta durant els pròxims mesos el cicle de cinema ‘Cinema i ciutat’, un conjunt de projeccions en el qual s’observa la relació de la càmera, el cinema i l’art. El cicle, que té lloc els dimarts a les 20:00 hores i amb entrada lliure, s’estrena el 21 de gener amb la projecció *Man Ray, Return to Reason*.

L’espai d’experimentació sonora ‘Espai Sonor’ comptarà amb els concerts de Faixa, Farlise o Blu Boi i altres arts escèniques, com la dansa o la *performance*, estaran presents amb ‘Pic Poemas 4’ o ‘El gesto roto’. El Col·lectiu d’Improvisació Musical de Castelló realitzarà també diverses intervencions durant el trimestre.

El conjunt d’activitats del projecte ‘Espai didàctic’ oferirà al públic adult una sèrie de tallers inspirats en l’exposició del col·lectiu Fotolateras.

Durant estes jornades, s’ensenyaran diferents tècniques i formes de creació entorn de la fotografia, el reciclatge i altres processos ecològic-art en els tallers ‘Fotografia experimental’ de Javier Piñana; ‘Introducció a l’*scracth* i la cultura del *diggin*’ de Fonki Cheff o ‘Un mapa social col·laboratiu. Solarigràfics’.

Tots els tallers són gratuïts amb inscripció prèvia enviant un correu a: didactica\_eacc@ivc.gva.es

A més, l’EACC acull fins al 15 de febrer la VI edició de Castelló Violeta, un cicle de conferències que tenen lloc els dissabtes a les 11:00 hores, dirigides a la promoció de la igualtat i per una societat lliure de violència masclista.

Així mateix, es realitzaran activitats infantils com les visites guiades ‘El cap en una llanda’ o una nova edició de ‘Mus’n’babies’ així com els tallers ‘Projecta’, ‘Instant Fanzine’ i ‘Azul’.

Més informació de totes les activitats en la web de l’EACC i [ací](https://espaiweb.ivc.gva.es/ca/inici/).

Fecha: 16/01/2025